৪. তেলের দাম না কমানোর সরকারি যুক্তি যুক্তিহীন। ‘বিপিসি বছরে বিপুল পরিমাণ টাকা ভর্তুকি দেয়। এখন ভর্তুকি তুলে নেওয়া হচ্ছে’- এর চেয়ে কূ-যুক্তি আর কিছু হতে পারে না। বিপিসি বা সরকারের কোনও টাকা নেই। সব টাকা জনগণের। জনগণের টাকা জনগণকে দেওয়া হয়েছে, সেই টাকা তুলে নেওয়ার প্রসঙ্গই অবান্তর। এই অবান্তর কথাই দিনের পর দিন বলে চলেছে সরকার। বিপিসি আন্তর্জাতিক বাজারে তেলের যা দাম তার চেয়ে বেশি দামে তেল কেনে, সরকার আমদানি করা তেল থেকে বছরে ৩০০ কোটি টাকারও বেশি ট্যাক্স নেয়- এসব কথা প্রধানমন্ত্রী বা মন্ত্রীরা বলেন না। তারা শুধু এত হাজার কোটি টাকা ভর্তুকির গল্প বলেন। বিপিসির চুরি নিয়ে তারা কোনও কথা বলেন না, দুর্নীতি নিয়ে কোনও কথা বলেন না, ব্যবস্থা নেন না। কম দামে তেল কিনে জনগণের কাছে বেশি দামে বিক্রি করছে সরকার। জনগণের সঙ্গে ব্যবসা করছে সরকার। যা তার করার কথা ছিল না।